Kia ora,

I te 4 o Haratua ka tū te tuatoru o ngā awheawhe mō te hoahoa ngātahi ki Te Whanganui-a-Tara. Ko tā mātou i taua awheawhe, he:

* Arotake i ngā paearu hukihuki
* Kōrero e pā ana ki te hunga mā rātou tā mātou e hoahoa nei, me ngā rerenga kētanga i te hapori hauā
* Tautuhi i ngā mea me panoni i roto i te pūnaha
* Whakaae ki ngā mahi ka mahia e mātou i mua i te awheawhe e tū mai nei.

## Te arotake i ngā paearu hukihuki

I hurihia ngā paearu hukihuki mā te rōpū hoahoa ngātahi, ā, he panonitanga ka whāia i mua i te whakataunga.

## Me hāngai te hoahoatanga o te pūnaha ki ngā hiahia matua o tētahi hapori hauā e kanorau ana

I kōrerotia 'ngā take ā-kanorau' – he kaupapa hoahoa hei āwhina e mārama ai mātou ki te whānuitanga o te hapori. Ka whakaaturia ēnei mā tētahi rārangi ine whānui, ko te mutunga mai o te aha rā kei ngā pito e rua, ā, ko te tokomaha kei waenganui. Ko ētahi o ngā take ā-kanorau i kōrerotia ai e mātou, ko te:

* Whakawhāiti i ngā kōwhiringa e waihangā ai he rongoa. Kāore ētahi o ngā hauā me ō rātou whānau e māia ana, ka mutu, e kaha kē ana rātou ki te aro ki ngā māhi kāore nei e taea e rātou, me te aha, kua whāiti ngā mea ka taea, engari arā kē ētahi e rapu ana, e waihanga ana hoki i ngā rongoa me ngā kōwhiringa hei whāinga
* Horokukū ki te tū takitahi kei tūpono ki te mōrearea. Kei tēnei kāhui ko te hunga e horokukū ana kei tūpono ki te mōrearea, ko ngā mātua me ngā kaitiaki e kaha ana ki te whakamarumaru, tae atu hoki ki ērā e tautoko ana i te tangata kia tū takitahi ai ia, kia taea ai e ia ngā huarahi o tōna anō ao te para
* Hiahia ki te hono, ki te whakapono atu rānei ki te pūnaha. Kei reira pea ngā take e pā ana ki te wehi, ki te tūmataititanga, ki te ātetetanga ki te tapanga, ki ngā tikanga, ki te hōhā, ki te whakapono kore ki te Karauna, ki te manawarau mō te tukanga o te aromatawai, ki te āhua rānei o tā ētahi noho i waenga i ngā whānau paparewa. E whakapono ana ētahi ki te pūnaha me ngā tāngata e whai wāhi atu ana
* Tuakiritanga. Kāore anō ētahi hauā kia kite i te wāhi mō rātou, engari e kaha ana te tuakiritanga o ētahi, ā, kua kitea hoki te wāhi mō rātou anō.
* Hunga e noho mokemoke ana, me ngā hunga e kaha nei ō rātou hononga ki ō rātou hoa
* Waimaerotanga e kitea ana e whakaae ai ētahi atu me whai tautoko koe, me te waimaerotanga kāore e kitea ana
* Tātāu o ngā waimaerotanga. Tē taea ētahi hiahia matua te matapae, ka mutu, ka panoni, engari ka upa ētahi o ngā waimaero me ngā hiahia matua
* Kōwhiringa ā-pūtea. Ka whāiti pea te ao o te hauā i te iti o ngā pūtea, me te aha, ka whāiti ake ana kōwhiringa, engari e upa ana ngā pūtea a ētahi, ā, e whānui ana ā rātou kōwhiringa
* Whakamahinga o te hangarau. Kāore rānei ngā huarahi ki te hangarau e wātea ana ki ētahi hauā, kāore rānei ētahi e māia ana ki te whakamahi hangarau, engari e tau ana ngā mauri o ētahi, ā, e kaha ana hoki rātou ki te whakamahi i ngā hangarau hou.

I whakaae mātou he mahi atu anō me oti i mua i te awheawhe e tū mai nei e mārama ai mātou ki te whānuitanga o ngā wheako o ngā hauā Māori me ngā hauā o Te Moana-Nui-a-Kiwa.

## He aha ngā mea me panoni i te pūnaha?

I tīmata tā mātou whakamāherehere i tētahi pūnaha hou tērā pea ka puta ki ētahi hauā, ka mutu, ka tirohia ngā mea me panoni i te pūnaha o tēnei wā e tutuki ai tērā.

I whakamahia ētahi kiripuaki e waihangā ai tētahi haerenga i tētahi tūāhuatanga he rite tonu te puta, me te āhua o tana whakatinanatanga mēnā rā ka hoahoatia te pūnaha hou e puta ai tētahi hua pai.

## Ngā mahi kei mua i te aroaro

I uiuitia ngā māngai o te hunga hauā kei te rōpū hoahoa ngātahi e pā ana ki ō rātou wheako i te pūnaha o tēnei wā, ā, i kōrero rātou mō ō rātou māramatanga ki ngā kaiwhakahaere ngātahi o te hoahoa ngātahi, ki a Thinkplace. Ka tukuna ki te rōpū hoahoa ngātahi tētahi whakarāpopototanga o ngā kōrero whai māramatanga mai i ngā uiui.

I te awheawhe i mua tonu o tēnei nā, i tautuhia e te rōpū ngā akoranga o mua, te māramatanga me te rangahau e hiahia nei mātou kia whai wāhi atu ki tā mātou tukanga hoahoa ngātahi. Atu i tēnei wā ki te awheawhe e whai ake nei, ka arotake te rōpū hoahoa ngātahi i ērā e tautuhia ai ngā mea me mahi, ngā mea hoki kia kaua e mahi i te pūnaha hou.

Ka tū te awheawhe e whai ake nei ā te Rāpare, te 11 o Haratua.

Mēnā he whakaaro ōu hei tāpae mai, mēnā he hiahia ōu ki te whakatoko whakaaro, mēnā rānei he pātai āu mō te tukanga, tēnā īmēra mai ki a mātou, ki **STfeedback@moh.govt.nz**.

Nā Sacha O’Dea

Te Kaiārahi Hōtaka, Te Panonitanga o te Pūnaha